Omnibus presentes litteras inspecturis, frater Gaufridus, Sancti-Petri-Vivi Senon. abbas humilis, totusque ejusdem loci conventus, salutem in Domino. Notum facimus quod nos attendentes et considerantes quod parum nobis videbatur esse id quod conventus habebat in refectorio nostro, diebus privatis, scilicet quatuor denarios paris. tantum, pro pitantia, singulis diebus ad campanam, statuimus et ordinavimus de communi assensu et consensu omnium nostrum, quod ex nunc in antea habeat conventus singulis diebus, quibus amplius habere non debent, duodecim denarios paris., computatis in illis duodecim quatuor denariis supradictis. Item, statuimus et ordinavimus quod nullus de predicta pitantia extra refectorium habeat, nisi tantummodo graviores et debiles infirmi. Et Hugo, prior noster de Andrisiaco, voluit et concessit, de assensu nostro et voluntate nostra, quod ipse, et successores sui priores de Andrisiaco, et prioratus de Andrisiaco, teneantur deinceps abbati ecclesiæ nostræ, pro faciendis et complendis predictis ab eodem abbate, dare et reddere in crastino Beatorum-Saviniani et Potentiani, mense octobri, centum solidos paris., annuatim. Et nos, conventus, ordinavimus quod nos, dicti Hugonis, prioris de Andrisiaco, anniversarium in ecclesia nostra celebrabimus annuatim. Actum, in capitulo nostro generali, anno Domini Mº CCº LIIIIº, in crastino Beatorum-Saviniani et Potentiani, mense octobri.